**BOSNA I HERCEGOVINA**

**FEDERACIJA BOSNE I HERCEGOVINE**

 **VLADA**

**PRIJEDLOG**

**ZAKON**

**O IZMJENAMA KRIVIČNOG ZAKONA**

**FEDERACIJE BOSNE I HERCEGOVINE**

**Sarajevo, maj 2017. godine**

 **PRIJEDLOG ZA DONOŠENJE ZAKONA PO HITNOM POSTUPKU**

Vlada Federacije Bosne i Hercegovine predlaže Parlamentu Federacije Bosne i Hercegovine da, u skladu sa članom 191. stav (2) Poslovnika Predstavničkog doma Parlamenta Federacije Bosne i Hercegovine (“Službene novine Federacije BiH”, br. 69/07 i 2/08) i članom 186. stav (2) Poslovnika o radu Doma naroda Parlamenta Federacije Bosne i Hercegovine (“Službene novine Federacije BiH”, br. 27/03 i 21/09), Prijedlog zakona o izmjenama Krivičnog zakona Federacije Bosne i Hercegovine razmatra i donese po hitnom postupku.

Kao osnovni razlog za donošenje ovog zakona po hitnom postupku ističemo da se u konkretnom slučaju radi o provođenju FATF Akcionog plana za Bosnu i Hercegovinu.

**Z A K O N**

 **O IZMJENAMA KRIVIČNOG ZAKONA FEDERACIJE BOSNE I HERCEGOVINE**

**Član 1.**

U Krivičnom zakonu Federacije Bosne i Hercegovine (“Službene novine Federacije BiH”, br. 36/03, 37/03, 21/04, 69/04, 18/05, 42/10, 42/11, 59/14, 76/14 i 46/16) član 78. mijenja se i glasi:

**“Član 78.**

**Oduzimanje predmeta**

(1) Predmeti koji su na bilo koji način, u cjelini ili djelimično, upotrijebljeni ili su bili namijenjeni da budu upotrijebljeni za učinjenje krivičnog djela ili koji su nastali učinjenjem krivičnog djela bit će oduzeti ako su vlasništvo učinitelja.

(2) Predmeti iz stava 1. ovog člana bit će oduzeti i kad nisu vlasništvo učinitelja, ali time se ne dira u prava trećih osoba na naknadu štete od učinitelja.”

**Član 2.**

 U članu 210. st. (3), (4) i (5) brišu se.

 **Član 3.**

 U članu 272. stav 1. riječi: „ovim zakonom“ zamjenjuju se riječima: „zakonom u Federaciji“.

**Član 4.**

Ovaj zakon stupa na snagu narednog dana od dana objavljivanja u “Službenim novinama Federacije BiH”.

**O B R A Z L O Ž E NJ E**

**ZAKONA O IZMJENAMA KRIVIČNOG ZAKONA FEDERACIJE BOSNE I HERCEGOVINE**

**I. – USTAVNI OSNOV**

Ustavnopravni osnov za donošenje ovog zakona sadržan je u odredbi člana IV.A.20. (1) d) Ustava Federacije Bosne i Hercegovine, kojim je propisano, da je Parlament Federacije Bosne i Hercegovine nadležan za donošenje Zakona o vršenju funkcije federalne vlasti.

Ustavnopravni osnov za donošenje ovog zakona je utvrđen prilikom njegovog prvog usvajanja i ovaj zakon je do sada više puta mijenjan.

**II. – RAZLOZI ZA DONOŠENJE ZAKONA**

 Osnovni razlozi za donošenje ovog zakona su provođenje FATF Akcionog plana za Bosnu i Hercegovinu kao i preciziranje odredaba Krivičnog zakona Federacije Bosne i Hercegovine odnosno otklanjanje uočenih manjkavosti na tekstu zakona.

**III. - OBRAZLOŽENJE POJEDINIH ZAKONSKIH RJEŠENJA**

 Članom 1. ovog zakonskog prijedloga mijenja se odredba člana 78. Krivičnog zakona Federacije Bosne i Hercegovine odnosno vrši usklađivanje sa tačkom 2.2. FATF Akcionog plana za Bosnu i Hercegovinu. Naime, navedena tačka Akcionog plana glasi: „Entiteti i Brčko Distrikt trebaju revidirati članove u svojim krivičnim zakonima koji predviđaju oduzimanje predmetai drugih objekata s ciljem uklanjanja ili, barem, konkretiziranja suviše nejasnih uslova unutar kojih se ova mjera može primijeniti (apsolutno nužno na osnovu javne sigurnosti ili moralnih razloga, itd.) tako da oduzimanje takvih predmeta zapravo može biti obavezno.“

 Vijeće ministara Bosne i Hercegovine je na svojoj 95. sjednici održanoj 22.03.2017. godine između ostalih dalo i sljedeću preporuku:

„B) Federacija Bosne i Hercegovine

- Krivični zakon Federacije Bosne i Hercegovine po osnovu tačke 2.2. Akcionog plana.“ Dakle, Vijeće ministara je provođenje navedene aktivnosti označilo kao neophodno za ispunjenje obaveze u smislu provođenja FATF Akcionog plana.

 U skladu sa navedenim, izvršena je i izmjena navedene zakonske odredbe na način da se predviđa obavezno oduzimanje predmeta učinjenja krivičnog djela.

Članom 2. ovog zakonskog prijedloga vrši se intervencija na članu 210. zakona, odnosno članu kojim je propisano krivično djelo „Navođenje na prostituciju“ na način da se brišu aktuelni st. 3, 4 i 5. Uzimajući u obzir da su obilježja krivičnog djela iz st. 3, 4 i 5. navedenog člana već obuhvaćena obilježjima krivičnog djela trgovine ljudima iste je neophodno brisati. U tom smislu predmetna odredba se usklađuje sa odredbom člana 210a. Krivičnog zakona Federacije BiH „Trgovina ljudima“.

Članom 3. ovog zakonskog prijedloga vrši se intervencija na članu 272. zakona, na način da riječi: „ovim zakonom“ zamjenjuju se riječima: „zakonom u Federaciji“. Ovakvom intervencijom se obilježje krivičnog djela pranja novca odnosi na počinjenje bilo kojeg krivičnog djela kao predikatnog djela a koje je propisano zakonom u Federaciji Bosne i Hercegovine.

**IV. – FINANSIJSKA SREDSTVA**

Za provođenje ovog zakona nije potrebno osigurati dodatna finansijska sredstva u Budžetu Federacije BiH.

**ODREDBE ZAKONA KOJE SE MIJENJAJU**

**Član 78.**

**Oduzimanje predmeta**

(1) Predmeti koji su upotrebljeni ili su bili namijenjeni za učinjenje krivičnog djela ili koji su nastali učinjenjem krivičnog djela oduzet će se, kad postoji opasnost da će biti ponovo upotrijebljeni za učinjenje krivičnog djela ili kad se radi zaštite opće sigurnosti ili iz razloga morala lišenje čini prijeko potrebnim, ako su vlasništvo učinitelja.

(2) Predmeti iz stava. 1. ovog člana mogu se oduzeti i ako nisu vlasništvo učinitelja kad to zahtijevaju interesi opće sigurnosti i razlozi morala, ali se time ne dira u prava trećih osoba na naknadu štete od učinitelja.

(3) Zakonom se može propisati obavezno oduzimanje predmeta.

**Član 210.**

**Navođenje na prostituciju**

(1) Ko radi zarade ili druge koristi navodi, potiče ili namamljuje drugog na pružanje seksualnih usluga ili na drugi način omogući njegovu predaju drugome radi pružanja seksualnih usluga, ili na bilo koji način učestvuje u organiziranju ili vođenju pružanja seksualnih usluga, bit će kažnjen kaznom zatvora od šest mjeseci do pet godina.

(2) Bez uticaja je za učinjenje krivičnog djela iz ovog člana da li se osoba koja se navodi, potiče ili namamljuje već ranije bavila prostitucijom.

(3) Kaznom iz stava 2. ovog člana kaznit će se ko radi ostvarenja koristi, na način iz stava 2. ovog člana, koristeći tešku situaciju proisteklu iz boravka neke osobe u stranoj zemlji, prisili ili navede tu osobu na pružanje seksualnih usluga.

(4) Ko krivično djelo iz st. od 1. do 3. ovog člana učini prema djetetu ili maloljetniku,

kaznit će se kaznom zatvora od tri do petnaest godina.

(5) Bez uticaja je za učinjenje krivičnog djela iz ovog člana je li se osoba koja se navodi, potiče, namamljuje ili prisiljava već ranije bavila prostitucijom.

**Član 272.**

**Pranje novca**

(1) Ko novac ili drugu imovinu za koje zna da su pribavljeni učinjenjem krivičnog djela direktno ili indirektno primi, zamijeni, drži, raspolaže njima, koristi u privrednom ili drugom poslovanju, vrši konverziju ili njihov prijenos ili na drugi način prikrije ili pokuša prikriti njihovu prirodu, izvor, lokaciju, raspolaganje, kretanje, vlasništvo ili drugo pravo, a takav novac ili imovinska korist su pribavljeni učinjenjem krivičnog djela koje je propisano ovim zakonom, bit će kažnjen kaznom zatvora od šest mjeseci do pet godina.

(2) Ako je učinitelj djela iz stava (1) ovog člana istovremeno i učinitelj ili saučesnik u krivičnom djelu kojim je pribavljen novac ili imovinska korist iz prethodnog stava, bit će kažnjen kaznom zatvora od jedne do osam godina.

(3) Ako je novac ili imovinska korist iz stava (1) ovog člana velike vrijednosti, učinitelj će biti kažnjen kaznom zatvora od jedne do 10 godina.

(4) Ako djela iz st. (1), (2) i (3) ovog člana izvrši više lica koja su se udružila za vršenje takvih djela, učinitelj će biti kažnjen kaznom zatvora od dvije do 12 godina.

(5) Ako je pri učinjenju krivičnog djela iz st. (1) i (2) ovog člana učinitelj postupio iz nehata u odnosu na okolnost da su novac ili imovinska korist pribavljeni krivičnim djelom, bit će kažnjen novčanom kaznom ili kaznom zatvora do tri godine.

(6) Novac, imovinska korist, prihod, profit ili druga korist iz imovinske koristi ostvarene krivičnim djelom iz st. od (1) do (4) ovog člana će se oduzeti."